### Beslutningstema

Det skal besluttes om forslag til Lokalplan nr. 183-450 skal sendes i offentligt høring i 8 uger.

Sagen vedrørende forslag til lokalplanen behandles i Teknik- og Miljøudvalget. Kommuneplantillægget behandles sideløbende i Klima-, Vækst- og Udviklingsudvalget. De to planforslag har samme afgrænsning og skal behandles som et samlet dagsordenspunkt på Økonomiudvalget og i Kommunalbestyrelsen.

### Sagsfremstilling

På baggrund af et ønske fra ejeren (Arla Foods Branderup) af matriklerne 154, 125, 445, 23 og 459, alle Branderup Ejerlav, Branderup, om at etablere en parkeringsplads på disse matrikler, har ejeren fået udarbejdet et forslag til Lokalplan nr. 183-450 og et forslag til Kommuneplantillæg nr. 150-450. Arla Foods Branderup udvider deres eksisterende administration og pakkehal, hvorfor der er brug for udvidelse af deres parkeringskapacitet til deres medarbejdere. På nuværende tidspunkt er matriklerne hverken omfattet af en lokalplan eller kommuneplanramme, hvorfor der udlægges et nyt rammeområde 450.81.2 for at muliggøre lokalplanlægning. Formålet med kommuneplantillægget er at muliggøre lokalplanforslaget.

Lokalplanen afgrænser et større område end den planlagte parkeringsplads. Dette er for at muliggøre Arlas ønske om at udvide parkeringspladsen løbende inden for lokalplanområdet, hvis behovet for øget parkering vokser i takt med Arlas udvidelse.

Lokalplanen omfatter et område på ca. 5.000 m2 i Branderup langs [adresse], hvor der indtil 2021 lå tre boliger. I dag er boligerne nedrevet og arealet fremstår delvist som et ubebygget græsareal, mens den sydvestlige del indgår i den tilstødende landbrugsdrift.

Området er omgivet af en blanding af boliger og erhverv, herunder mejerivirksomheden Arla Foods Branderup, der ejer størstedelen af arealet nord for lokalplanområdet. Mod nordøst er området afgrænset af [adresse], Arla og nogle enkelte boliger, hvoraf en har tilknyttet en vognmandsvirksomhed. Mod sydvest grænser området op til det åbne land med jordbrug.

Lokalrådet har været inddraget i indledende dialog under forløbet.

I forbindelse med udarbejdelse af lokalplanforslaget er der foretaget en screening i henhold til lov om miljøvurdering af planer og programmer og af konkrete projekter (VVM). Screeningen konkluderer, at de mulige tiltag vurderes til ikke at give anledning til miljøpåvirkninger, der skal undersøges nærmere i en miljøvurdering. Der er derfor truffet beslutning om, at der ikke skal udarbejdes en miljøvurdering. Denne beslutning har været i forhøring ved berørte myndigheder, som ikke har haft bemærkninger til dette. Screeningsskemaet er vedlagt som bilag til kommuneplantillægget.

Parallelt med lokalplanforslaget behandler Klima-, Vækst og Udviklingsudvalget et forslag til kommuneplantillæg for parkeringsanlæg, Branderup, som vil danne plangrundlaget for lokalplanen.

### Lovgrundlag

Planloven

Lov om miljøvurdering af planer og programmer og af konkrete projekter

### Indstilling Direktøren for Teknik/Miljø, Service og Beskæftigelse indstiller,

|  |  |
| --- | --- |
| at | lokalplanforslag og kommuneplantillæg sendes i offentlig høring i 8 uger, og |
| at | indstillingen videresendes til Økonomiudvalget og Kommunalbestyrelsen. |

### Beslutning

Indstillingen anbefales.